Upplýsingar um niðurstöður álagningar 2010 Ríkisskattstjóri hefur lokið álagningu opinberra gjalda 2010 á einstaklinga og liggja nú fyrir niðurstöður álagningarinnar . Er það fyrsta álagningin eftir sameiningu skattumdæma sem kom til framkvæmda við síðustu áramót . Hin breytta framkvæmd gekk vel , m.a. voru skil á framtölum mun betri nú en síðustu ár . Alls sættu 13.750 einstaklingar áætlunum eða 5,26% af skattgrunnskrá . Til samanburðar sættu 22.330 framteljendur áætlun fyrir tveim árum . Álagningarskrár liggja frammi á skattstofum fram til 11. ágúst 2010 en kærur þurfa að hafa borist ríkisskattstjóra fyrir 27. ágúst . Í stuttu máli má segja að upplýsingar úr skattframtölum beri órækan vitnisburð um þau umskipti sem urðu í efnahagslífi þjóðarinnar haustið 2008 . Framteljendum á skattgrunnskrá fækkaði lítillega og er það í fyrsta skipti í langan tíma . Laun og hlunnindi drógust saman um rúma 38 milljarða en atvinnuleysisbætur hækkuðu hins vegar á milli ára um 16,7 milljarða . Nú töldu 27.638 manns fram atvinnuleysisbætur á skattframtali , sem er margfalt fleiri en á undanförnum árum . Þá tóku 10.254 út séreignarlífeyrissparnað og 39.184 nýttu sér sérstakan rétt til að taka út séreignarlífeyrissparnað . Tæpir 35,9 milljarðar voru greiddir úr séreignarsjóðum en þar af var tæpur 21 milljarður sérstök útborgun . Bótagreiðslur og úttekt úr séreignarlífeyrissjóðum vega þannig tímabundið upp tekjutap . Tekjuskattsstofn hækkaði um 1,5% á milli ára , eða 11,9 milljarða , þrátt fyrir að greidd laun hafi lækkað um 5,8% .